РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/298-17

23. децембар 2017. године

Б е о г р а д

**З А П И С Н И К**

**30. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 22. ДЕЦЕМБРА 2017. ГОДИНЕ**

Седница је почела у 11,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Александар Мартиновић, Жарко Мићин, Душан Павловић, Јован Палалић, Балинт Пастор, Срето Перић и Милетић Михајловић.

Осим чланова Одбора, седници су присуствовали и Маријан Ристичевић, заменик члана Ђорђа Комленског и Марко Парезановић, заменик члана Катарине Ракић.

 Седници нису присуствовали чланови Одбора: Биљана Пантић Пиља, Вјерица Радета, Наташа Мићић и Душан Петровић, нити њихови заменици.

 Седници су присуствовали Иван Јовичић, заменик председника Високог савета судства и Александар Пантић, члан Савета, као и Весна Јањић самостални саветник у Високом савету судства.

Председник Одбора је констатовао да су испуњени услови за рад и одлучивање и предложио, а чланови Одбора су **већином гласова** усвојили следећи

Д н е в н и р е д :

1. Разматрање Предлога одлуке о избору председника судова, који је поднео Високи савет судства (број 119-4191/17, од 21. децембра 2017. године);
2. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-4190/17, од 21. децембра 2017. године);
3. Разно.

 Пре преласка на рад по тачкама утврђеног дневног реда председник је ставио на гласање, а чланови Одбора су **без примедби, већином гласова усвојили**: Записник са 26. седнице Одбора одржане 20. новембра 2017. године; Записник са 27. седнице Одбора одржане 5. децембра 2017. године, Записник са 28. седнице Одбора одржане 11. децембра 2017. године и 29. седнице одржане 15. децембра 2017. године.

**ПРВА ТАЧКА** – Разматрање Предлога одлуке о избору председника судова, који је поднео Високи савет судства (број 119-4191/17, од 21. децембра 2017. године).

**Петар Петровић** је отворио расправу у вези са овом тачком дневног реда, па како се нико није јавио за реч, предложио је:

-да Одбор за правосуђе, државну управу и локалну самоуправу одлучи да предложи Народној скупштини да прихвати Предлог одлуке о избору председника за Виши суд у Пироту, Први основни суд у Београду, Основни суд у Сјеници, Прекршајни суд у Лозници, Прекршајни суд у Неготину и Прекршајни апелациони суд.

 - да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведени предлог.

**ДРУГА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-4190/17, од 21. децембра 2017. године).

 **Петар Петровић** је упознао присутне са садржином дописа Алумног клуба правосудне академије, у коме је наведено да је Уставни суд на седници одржаној 21. децембра 2017. године донео решење којим је покренуо поступак за утврђивање незаконитости Правилника о критеријумима и мерилима за оцену стручности, оспособљености и достојности кандидата за судију који се први пут бира, по иницијативи Алумног клуба Правосудне академије и Удружења за заштиту уставности и законитости.

 Рекао је да до почетка седнице Одбора за правосуђе, државну управу и локалну самоуправу на којој се разматра Предлог одлуке Високог савета судства о избору судија који се први пут бирају на судијску функцију није стигао релевантан захтев за повлачење ове тачке Дневног реда.

Председник одбор је отворио расправу у вези са овом тачком дневног реда у којој су учествовали: Душан Павловић, Неђо Јовановић, Јован Палалић, Михаило Јокић, Александар Пантић и Иван Јовичић.

**Душан Павловић** је указао на истраживања која су вршена, а која су потврдила постојање политичких притисака на носиоце правосудних функција, те је с тим у вези нагласио да се и конкретан избор кандидата за судије које се први пут бирају на судијску функцију обавља у атмосфери конкретних притисака и изјава различитих друштвених и политичких актера.

Рекао је да примедме на начин избора судија које се први пут бирају на судијску функцију долазе и од Европске комисије, да су наведене у интерном документу ове комисије и да указују на постојање притисака, као и на мањкавости у самој процедури избора.

Истакао је нетранспарентност поступка за избор судија који се први пут бирају на судијску функцију, која се посебно огледа у непостојању информација о разлозима зашто неки кандидати који су према самом правилнику који је донео Високи савет судства боље рангирани, нису предложени за избор, а јесу предложени слабије рангирани кандидати.

Изразио је сумњу у квалитет поступка избора кандидата за судије које се први пут бирају на судијску функцију, с обзиром да је Уставни суд изрекао привремену меру која се односи на Правилник о критеријумима и мерилима за оцену стручности, оспособљености и достојности кандидата за судију који се први пут бира.

Указао је на неадекватност начина на који се врши тестирање оспособљености кандидата за обављање судијске функције, те је изнео мишљење о томе какав треба да буде поступак провере оспособљености кандидата за избор судија који се први пут бирају на судијску функцију.

Поставио је питање представницима Високог савета судства у вези са њиховим сазнањим о покретању поступка пред Уставним судом за утврђивање незаконитости Правилника о критеријумима и мерилима за оцену стручности, оспособљености и достојности кандидата за судију који се први пут бира, као и шта ће се учинити уколико Уставни суд утврди постојање незаконотисти наведеног правилника.

**Неђо Јовановић** је истакао да критике које се износе на седницама Одбора, а односе се на рад Високог савета судства сматра неутемељеним.

Нагласио је да уколико и јесте донета одлука Уставног суда у вези са покретањем поступка за утврђивање незаконитости Правилника на основу кога Високи савет судства спроводи поступак за оцену оспособљености кандидата које предлаже Народној скупштини за избор судија који се први пут бирају на судијску функцију, она не може бити обавезујућа за Одбор за правосуђе, државну управу и локалну самоуправу док не буде објављена у Службеном гласнику РС, с обзиром да за сада нико не зна какво је образложење привремене мере, те она не може да производи правно дејство.

Изнео је став да Одбор не сме да буде оптерећен медијским спекулацијама.

Нагласио је да интерни акт Европске комисије или њена препорука, немају обавезујуће дејство за Народну скупштину и њена радна тела.

Рекао је да кандидати за судије које се први пут бирају на судијску функцију пролазе кроз више фаза веома рестриктивног поступка оцењивања њихове оспособљености и достојности за обављање ове функције, те је детаљно објаснио поступак за који сматра да је веома транспарентан.

**Јован Палалић** је појаснио улогу Народне скупштине у поступку избора носилаца правосудних функција, која се састоји у томе да се прихвати или не прихвати предлог који је дао Високи савет судства, а не да врши избор између више кандидата.

Нагласио је да је Народна скупштина у претходном периоду веома ретко оспоравала предлог Високог савета судства за избор судија који се први пут бирају на судијску функцију, што указује на висок ниво уважавања самосталности и професионалности Високог савета судства од стране Народне скупштине у поступку избора носилаца правосудних функција.

 **Петар Петровић** је изразио зачуђеност у вези са начином рада Уставног суда који доноси одлуке о привременим мерама и покреће поступак за утврђивање незаконитости правилника и Високог савета судства и Државног већа тужилаца тек када они упуте предлог Народној скупштини за избор носилаца правосудних функција, а не док поступак избора кандидата траје.

 Изнео је уверавања, као члан Високог савета судства, да је комисија која је вршила оцену и спроводила поступак избра кандидата за судије које се први пут бирају на судијску функцију, тај посао обавила стручно, посвећено и у складу са највишим моралним принципима.

 **Михаило Јокић** је изнео уверење да некакав политички утицај мора да постоји, чак и када је реч о избору кандидата за обављање правосудних функција, али да је важно да покушаји политичког утицаја не доводе у питање квалитет рада Високог савета судства.

 Нагласио је да се не може постићи потпуна објективност у било ком поступку оцењивања, али да је важно да постоји изражена намера да се предложе и изаберу најбољи кандидати.

 **Александар Пантић** је изнео уверавања да Високи савет суства потпуно самостално, независно, стручно и одговорно врши поступак оцене и предлагања кандидата за судије које се први пут бирају на судијску функцију.

 Појаснио је процедуру за избор кандидата за судије, коју Високи савет судства спроводи на основу Правилника о критеријумима и мерилима за оцену стручности, оспособљености и достојности кандидата за судију који се први пут бира, а која је веома прецизна детаљна и транспарентна.

 **Иван Јовичић** је истакао да је рад Високог савета судства веома транспарентан и да се спроводи у складу са законом.

 Нагласио је да је Високи савет судства према одредбама Устава, највиши орган судске власти који се стара о независном и стручном раду судских органа и судија и чији је кључни задатак предлагање и избор кандидата односно, судија које каријерно напредују.

 Указао је на обавезу очувања независности судства као самосталне гране власти и појаснио начин рада Високог савета судства приликом спровођења поступка за предлагање кандидата за судију који се први пут бира.

 Председник Одбора је закључио расправу у вези са овом тачком дневног реда и ставио на гласање предлог да Одбор за правосуђе, државну управу и локалну самоуправу:

-констатује да је Предлог одлуке о избору судија који се први пут бирају на судијску функцију Високи савет судства поднео као овлашћени предлагач, у складу са чланом 147. Устава Републике Србије и члана 51. став 1. Закона о судијама;

 -да предложи Народној скупштини да прихвати Предлог одлуке за избор судија које се први пут бирају на судијску функцију за Управни суд;

 -да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведени предлог.

**ТРЕЋА ТАЧКА -** Разно.

 **Александар Мартиновић** је у оквиру ове тачке дневног реда замолио представнике Високог савета судства за информације у вези са расписивањем конкурса за избор судија за Виши суд у Сремској Митровици.

 Иван Јовичић и Александар Пантић су пружили тражене информације.

 **Маријан Ристичевић** је информисао представнике Високог савета судства о извесним неправилностима које се, по његовом мишљењу, понављају у судском поступку који се против њега води у Првом основном суду у Београду, а судећи судија је изабран 2009. године.

Седница је завршена у 12,00 часова.

СЕКРЕТАР ПРЕДСЕДНИК

Сања Пецељ Петар Петровић